Il-kumpanija MGC Pharma għażlet lil Malta biex tipproduċi mediċina relatata mat-trattament tal-Covid-19. Dan tħabbar waqt l-inawgurazzjoni tal- faċilità ta' 800 metru kwadru f'Ħal Far, b'investiment ta' madwar €4 miljun fejn tħabbar li l-mediċina se tkun użata biex titratta l-infjammazzjoni kkawżata mill-Covid-19 u mard respiratorju ieħor. Waqt l-inawgurazzjoni, il-Ministru għall-Enerġija, l-Intrapriża u l-Iżvilupp Sostenibbli Miriam Dalli ddeskriviet l-investiment bħala wieħed li jsaħħaħ il-pożizzjoni ta' Malta bħala pajjiż li jattira investiment ta' kwalità, u qalet li l-kumpanija se tipproduċi sa 24,000 unit ta' mediċina kuljum, id-doppju ta' dak li kien stmat inizjalment. Il-kumpanija għamlet xogħol ta' riċerka u żvilupp fis-Slovenja, il-clinical trials saru fl-Iżrael biex imbagħad għażlet lil Malta biex tinvesti f'faċilità biex tkun tista' tipproduċi dan il-prodott mediċinali ġdid. Issa li tlesta x-xogħol infrastrutturali u ġie installat il-makkinarju meħtieġ, MGC Pharma se taħdem mal-Awtorità tal-Mediċini Maltija biex tista' tikseb ċertifikazzjoni biex tibda l-produzzjoni tal-mediċina. L-investiment kien possibbli bl-għajnuna tal-Malta Enterprise, grazzi għall-Investment Aid. Is-Segretarju Parlamentari għall-Protezzjoni tal-Konsumatur u l-Indafa Pubblika, Deo Debattista qal li "bla dubju din is-sena l-vaċċini tal-Covid-19 iddominaw ix-xjenza innovattiva," hekk kif temm li qed jistenna bil-ħerqa l-kollaborazzjoni prospettiva tal-MGC Pharma u tal-awtorità regolatorja Maltija, "biex imexxu żviluppi għall-manifattura ta' CimetrA." Fl-aħħar snin MGC Pharma kkollaborat ma' entitajiet governattivi u universitajiet internazzjonali biex isiru proġetti ta' riċerka u b'hekk jiżviluppaw prodotti ta' kwalità mediċinali għolja. Fost il-prodotti mediċinali li mmanifatturat MGC Pharma hemm dawk għall-pazjenti li jbatu mill-epilessija, mid-dimensja u mill-marda tal-Alzhemier. F'investiment separat, il-kumpanija qed tara li tibda proġett ta' espansjoni għall-produzzjoni tal-kannabis mediċinali. Il-Kap Eżekuttiv tal-Malta Enterprise Kurt Farrugia u ċ-Chairperson tal-Awtorità Maltija għall-Mediċini l-Professur Anthony Serracino Inglott kienu preżenti għall-inawgurazzjoni.